**DĖL PRITARIMO DALYVAUTI PROJEKTE „SOCIALINIO VERSLO INICIATYVŲ SKATINIMAS PANEVĖŽIO APSKRITYJE“**

2020 m. liepos 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 4 dalimi, Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės taryba n u s p r e n d ž i a:

1. Pritarti dalyvauti projekte „Socialinio verslo iniciatyvų skatinimas Panevėžio apskrityje“.

2. Įgalioti Rokiškio rajono savivaldybės administracijos direktorių Andrių Burnicką pasirašyti bendradarbiavimo sutartį su VšĮ „Neformalaus ugdymo namai“. (sutarties projektas pridedamas).

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Justina Daščioraitė

Rokiškio rajono savivaldybės tarybai

**DĖL TEIKIAMO SPRENDIMO PROJEKTO „DĖL PRITARIMO DALYVAUTI PROJEKTE „SOCIALINIO VERSLO INICIATYVŲ SKATINIMAS PANEVĖŽIO APSKRITYJE“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pritarti dalyvavimui projekte „Socialinio verslo iniciatyvų skatinimas Panevėžio apskrityje“ dėl viešųjų paslaugų perdavimo nevyriausybinėms organizacijoms, socialiniam ar privačiam verslui ir įgalioti savivaldybės administracijos direktorių pasirašyti bendradarbiavimo sutartį.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Rokiškio rajono savivaldybės vardu sudaromų sutarčių pasirašymo tvarkos aprašas, patvirtintas Rokiškio rajono savivaldybės tarybos 2019 m. balandžio 26 d. sprendimu Nr. TS-109, Lietuvos pažangos strategija „Lietuva 2030“, 2014-2020 metų Nacionalinė pažangos programa, LR XVII Vyriausybės programa.

**Sprendimo projekto esmė.**

Projekto vykdytojas Všį „Versli Lietuva“ kartu su partneriais „NVO Avilys“, „Geri norai“ bei Europos socialinio verslumo ugdymo ir inovatyvių studijų institutu įgyvendina socialinio verslo iniciatyvų skatinimo projektą Panevėžio apskrityje, finansuojamą 2014-2020 metų Europos Sąjungos fondų investicijų veiksmų programos lėšomis. Projektu siekiama paskatinti tvarių socialinių verslų kūrimąsi Lietuvoje ir padėti savivaldybėms aktyviau perduoti viešųjų paslaugų teikimą socialiniams verslams.

Lietuvos pažangos strategijos „Lietuva 2030“ yra numatoma, kad viešasis sektorius turėtų teikti tik tas viešąsias paslaugas, kurių negali teikti nevyriausybinės organizacijos, bendruomeninės organizacijos ir verslo įmonės. 2014-2020 metų Nacionalinės pažangos programa (toliau – NPP) teigia, kad iki 2020 m. ne mažiau kaip 15 proc. savivaldybių viešųjų paslaugų turi būti perduota bendruomenėms, NVO ar privačiam sektoriui. Atsižvelgiant į anksčiau išdėstytus strateginius valstybės tikslus, LR XVII Vyriausybės programos 271 punkte nurodoma, kad tiek Lietuvos, tiek ir daugelio kitų šalių patirtis rodo, kad didelę dalį valstybės funkcijų gali efektyviau, greičiau ir pigiau atlikti nevyriausybiniai veikėjai – NVO, bendruomenės. Siekdama prisidėti prie aukščiau išdėstytų dokumentų nuostatų įgyvendinimo, Rokiškio r. savivaldybės administracija ketina dalyvauti projekte „Socialinio verslo iniciatyvų skatinimas Panevėžio apskrityje“.

Projekto eiga:

1. Viešųjų socialinių problemų (-os) išgryninimas.
2. Parengta pokyčių teorijos schema, kurios pagrindu išskiriami poveikio matavimo rodikliai. Identifikavus pagrindinę problemą ir tikslą, pokyčių teorijos sudarymas padės atsakyti į klausimą, kaip šis tikslas turi būti pasiektas.
3. Parengti pradiniai pirkimo dokumentai. Siekiamas poveikis bus aptartas su potencialiais paslaugų teikėjais.

Bendradarbiavimo tikslas – pirkti pamatuojamus rezultatus (poveikį), o ne veiklą ir procesus iš savivaldybėje veikiančių ar naujai susikūrusių socialinių partnerių, taip užtikrinant viešųjų paslaugų kokybę. O tai padaryti įmanoma matuojant poveikį, t.y. ar teikiant tam tikrą paslaugą buvo pasiektas tam tikras pokytis.

Siekiamas rezultatas – 2021 m. pavasarį savivaldybėje įvykęs poveikio pirkimas, kurio pagrindu viešosios paslaugos teikimas yra perduodamas socialiniam partneriui pagal jo pasirinktas numatomas efektyviausias veiklas ir intervencijas. Pirkimo rezultatai matuojami ne veiklų pagrindu (pvz.: mokymų dalyvių skaičius), bet pokyčio rodikliu (pvz.: išaugęs tikslinės grupės narių, dalyvaujančių darbo rinkoje, procentas).

Projekto vykdymo laikotarpis Rokiškio r. savivaldybėje - Sutartis įsigalioja nuo jos pasirašymo dienos iki 2021 m. balandžio 31 d. Prie šio projekto taip pat jungiasi Panevėžio miesto, Kupiškio rajono, Kretingos rajono, Klaipėdos miesto ir rajono savivaldybės.

Remiantis 2020 m. liepos 7 d. Rokiškio rajono savivaldybės Projektų rengimo ir įgyvendinimo koordinavimo grupės posėdžio protokolu Nr.18, balsų dauguma nutarta pritarti savivaldybės dalyvavimui šiame projekte ir bendradarbiavimo sutarties pasirašymui.

**Galimos pasekmės, priėmus siūlomą tarybos sprendimo projektą:**

**teigiamos** – Rajone atsiras arba sustiprės jau esami socialiniai partneriai, kurie bus pasiruošę teikti į poveikį orientuotas viešąsias paslaugas. Savivaldybės komanda bus pasiruošusi perduoti paslaugas ir matuoti poveikį, pasirengusi pirkimų dokumentus. Ilgalaikėje perspektyvoje optimizuoti savivaldybės kaštai viešosioms paslaugoms. Lygiagrečiai bus dirbama ir investuojama į potencialų partnerį, naujai besikuriantį socialinį verslą, suteikiant jam reikiamą įrangą ir konsultacijas (investicijos vertė iki 15 tūkst. eurų). Tai daroma siekiant užtikrinti, kad rajone atsiras organizacija, kuri bus pajėgi tvariai ir kokybiškai teikti paslaugas. Rokiškio r. savivaldybė būtų viena iš pirmųjų savivaldybių Lietuvoje prisijungusi prie tokio tipo projekto ir galėtų dalintis gerąja patirtimi, vykdant viešųjų paslaugų perdavimo modelį.

**neigiamos** – nenumatyta.

**Kokia sprendimo nauda Rokiškio rajono gyventojams.**

Stiprinamas nevyriausybinis sektorius, kuriami nauji socialiniai verslai, siekiant ilgalaikio poveikio tvarumo, tokiu būdu skatinant socialinį verslumą, mažinant nedarbo lygį bei suteikiant kokybiškas viešąsias paslaugas gyventojams.

**Finansavimo šaltiniai ir lėšų poreikis**.

Projektas finansuojamas 2014-2020 metų Europos Sąjungos fondų investicijų veiksmų programos lėšomis. Rokiškio r. savivaldybės prisidėjimas savomis lėšomis nėra numatytas. Remiantis Sutarties 2.2.5 punktu, 2021 m. pavasarį, Rokiškio rajono savivaldybė įsipareigoja įvykdyti viešojo pirkimo procedūras ir sudaryti viešųjų pirkimų sutartį su paslaugos teikėju (NVO, socialiniu ar privačiu verslu) tai paslaugai, kurią norima perduoti. Išmintis taikoma, kai šio punkto neįmanoma įgyvendinti ne dėl Institucijos kaltės, tačiau turi būti pateikiami tai įrodantys faktai.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus Justina Daščioraitė

vyr. specialistė